
Finn-fa-design

A finn építészetben és designban a fa jellegzetesen tradicionális értékként jelenik meg, de vajon milyen okokra vezethető vissza, hogy napjainkig is oly szoros kapcsolatban állnak a finnek a fával, mint az egyik legfontosabb természetes anyaggal? Hogyan őrizhette meg a mindennapi életben, a művészetben és a számunkra legizgalmasabb területen, az építészetben vezető szerepét? Hogyan hat ez a jellegzetes finn anyaghasználat a mai modern világra? A válasz keresésénél visszanyúltunk a finn mítoszokhoz, melyben az embereknek a fákhoz való kapcsolatát kutattuk. Ezt követően jellegzetes használati tárgyakat, egyszerű, majd egyre bonyolultabb épületeket vizsgáltunk meg a fa felhasználásának lehetőségei szempontjából. Kerestük, hogy ki teremtette meg a fa korszerű alkalmazásának alapjait a kortárs építészet és design felé. Milyen a tradicionális és korszerű faalkalmazás viszonya? Vizsgálataink legfontosabb kérdése az volt, hogy vajon beépíthető-e a modern építészetbe a tradicionális faépítészet.
A finnek még ma is nagy áldozatokat hoznak annak érdekében, hogy a természettel való kapcsolatuk megmaradjon, hiszen évszázadokon át az erdő és a víz határozta meg egész életüket, lelkületüket.
Finnországban a szauna minden mökki és családi ház nélkülözhetetlen eleme. Itt a szaunázásnak ősi hagyományai vannak, és az emberek életmódjának szerves része. Fából épültek a csónakok, a finn bútorok, a házak és a legtöbb templom is. A legrégebbi megőrzött fatemplomok a 17. századból maradtak fent. A hagyomány töretlen lánca és kifinomultsága összefügg a fatemplom hosszú tradíciójával, és technikai megoldásaival. A tudás közös alapja, a konstrukció geometrikus formái főleg a középkorból származnak.
A 20. században a finn származású Alvar Aalto a fa sajátos alkalmazása mellett épületeivel és a hozzájuk tervezett finoman hajlított bútoraival olyan minőséget hozott létre, mely megalapozta a finn kortárs építészet és design formavilágát. A kutatásaink során új, konstruktív formákon keresztül elemeztük, hogy a mai kortárs építészet és design hogyan viszonyul a fához. Arra a következtetésre jutottunk, hogy a fa még mindig fontos szerepet tölt be a finn építő- és iparművészetben. Az anyag konkrét használata nélkül is olyan formákat, textúrákat alkotnak, melyek fára illetve erdőre emlékeztetnek. A kezdeti facsapolásoktól eljutunk a teherbíró fa rácsos szerkezetek alkalmazásáig.



